晁子西寄詩謝酒自言其家數有逝者詞意悲甚次韻解之且以建茶同往
作者：范成大
朝代：宋

paragraphs: 我讀晁子詩，十語九慨傷。
長川日夜逝，鬢髮空蒼浪。
君家出世學，無生亦無亡。
鄉謂法幢立，何乃槁木僵。
起滅不滿笑，古來共楸行。
豈其捏目華，解翳海印光。
我酒愧薄薄，未能煖愁腸。
申以春風芽，一瀹萬慮忘。
慧刀儻未割，會且掀禪牀。
錦里有逢迎，謹避舍蓋堂。
居然足音跫，好在故意長。
啁耳念一洗，遲君鳳鳴岡。